CELEX: 52019PC0248
Language: mt
Date: 2019-06-04 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza lill-Kummissjoni tiftaħ negozjati, f’isem l-Unjoni Ewropea, biex jiġu konklużi Ftehim ta’ Sħubija dwar is-Sajd Sostenibbli u Protokoll mar-Repubblika Iżlamika tal-Mauritania

IL-KUMMISSJONI EWROPEA
            Brussell, 4.6.2019
            COM(2019) 248 final
            Rakkomandazzjoni għal
            DEĊIŻJONI TAL-KUNSILL
            li tawtorizza lill-Kummissjoni tiftaħ negozjati, f’isem l-Unjoni Ewropea, biex jiġu konklużi Ftehim ta’ Sħubija dwar is-Sajd Sostenibbli u Protokoll mar-Repubblika Iżlamika tal-Mauritania
            {SWD(2019) 195 final} - {SWD(2019) 196 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI
            
            
               •Raġunijiet u għanijiet tal-proposta
            
            
               Il-Kummissjoni qed tipproponi li tinnegozja Ftehim ġdid ta’ Sħubija dwar is-Sajd Sostenibbli u Protokoll ġdid mar-Repubblika Iżlamika tal-Mauritania li t-tnejn li huma jkunu jissodisfaw il-bżonnijiet tal-flotta tal-Unjoni u jkunu konformi mar-Regolament (UE) Nru 1380/2013 dwar il-Politika Komuni tas-Sajd (il-PKS) u mal-Konklużjonijiet tal-Kunsill tad-19 ta’ Marzu 2012 dwar Komunikazzjoni tal-Kummissjoni dwar id-Dimensjoni Esterna tal-Politika Komuni tas-Sajd.
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-Ftehim attwali ta’ Sħubija dwar is-Sajd bejn l-Unjoni Ewropea u l-Mauritania
                     1
                   ġie ffirmat fl-4 ta’ Awwissu 2008
                     2
                  . Din ir-Rakkomandazzjoni tipproponi li jiġi nnegozjat Ftehim ġdid ta’ Sħubija dwar is-Sajd Sostenibbli sabiex jiddaħħlu fih ċerti dispożizzjonijiet tar-Regolament (UE) Nru 1380/2013
                     3
                   li l-Ftehim attwali ta’ Sħubija dwar is-Sajd ma jkoprihomx. Il-Protokoll attwali ta’ erba’ snin tal-Ftehim ta’ Sħubija dwar is-Sajd
                     4
                   daħal fis-seħħ fis-16 ta’ Novembru 2015
                     5
                   u se jiskadi fil-15 ta’ Novembru 2019. Dan il-Protokoll ġie emendat bid-Deċiżjoni tal-Kummissjoni (UE) 2017/451
                     6
                   u bid-Deċiżjoni tal-Kummissjoni (UE) 2017/1373
                     7
                  . Huwa jistabbilixxi l-opportunitajiet tas-sajd tal-flotta tal-Unjoni u l-kontribuzzjonijiet finanzjarji korrispondenti li l-Unjoni u s-sidien tal-bastimenti jridu jħallsu. 
               
               
                  Il-kontribuzzjoni finanzjarja pubblika annwali li l-UE għandha tagħti lill-Mauritania hija ta’ EUR 61 625 000
                     8
                   — minn dan l-ammont, EUR 4 125 000 huma allokati għall-appoġġ settorjali.
               
            
            
               Il-Ftehim ta’ Sħubija dwar is-Sajd mal-Mauritania jipprevedi opportunitajiet tas-sajd għas-sajd għall-ispeċijiet tal-ħut tal-qiegħ u tal-ħut pelaġiku, kif ukoll għas-sajd għat-tonn u għall-ispeċijiet tal-ħut li jpassi ħafna għall-bastimenti tal-UE minn għaxar Stati Membri (li huma l-Ġermanja, l-Irlanda, Spanja, Franza, l-Italja, il-Latvja, il-Litwanja, in-Netherlands, il-Polonja u l-Portugall)
                  9
               . L-Unjoni Ewropea diġà għandha netwerk żviluppat ta’ Ftehimiet bilaterali ta’ Sħubija dwar is-Sajd Sostenibbli fl-Oċean Atlantiku, faċċata tal-Afrika tal-Punent, jiġifieri mal-Marokk, mas-Senegal, mal-Gambja, mal-Guinea-Bissau, mal-Liberja u mal-Kosta tal-Avorju.
            
            
               
                  Il-Ftehimiet ta’ Sħubija dwar is-Sajd Sostenibbli jikkontribwixxu għall-promozzjoni tal-objettivi tal-PKS fil-livell internazzjonali u jiżguraw li l-attivitajiet tas-sajd tal-Unjoni ’l barra mill-ilmijiet tagħha jissejsu fuq l-istess prinċipji u l-istess standards li japplikaw skont il-liġi tal-Unjoni. Barra minn hekk, il-Ftehimiet ta’ Sħubija dwar is-Sajd Sostenibbli jrawmu l-kooperazzjoni xjentifika bejn l-UE u s-sħab tagħha, jippromwovu t-trasparenza u s-sostenibbiltà sabiex ir-riżorsi tas-sajd jiġu ġestiti aħjar u jinkuraġġixxu l-governanza billi jappoġġaw il-monitoraġġ, il-kontroll u s-sorveljanza tal-attivitajiet tal-flotot nazzjonali u barranin u billi jipprovdu l-fondi biex jiġi miġġieled is-sajd illegali, mhux irrappurtat u mhux irregolat (is-sajd IUU). Il-Ftehimiet ta’ Sħubija dwar is-Sajd Sostenibbli jikkontribwixxu għall-iżvilupp sostenibbli tal-industrija lokali tas-sajd u wkoll għall-promozzjoni tat-tkabbir u ta’ xogħol deċenti b’rabta mal-attività marittima. Il-Ftehimiet ta’ Sħubija dwar is-Sajd Sostenibbli jsaħħu l-pożizzjoni tal-Unjoni Ewropea fl-organizzazzjonijiet reġjonali u internazzjonali tas-sajd — fil-każ tal-Mauritania, b’mod partikulari, isaħħu l-pożizzjoni tagħha fil-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT)
                     10
                   u fil-Kumitat tas-Sajd għall-Atlantiku Ċentrali tal-Lvant (is-CECAF)
                     11
                  . 
               
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Ftehim ġdid u ta’ Protokoll mal-Mauritania huwa konformi mal-azzjoni esterna tal-UE b’rabta mal-pajjiżi Afrikani, tal-Karibew u tal-Paċifiku (il-pajjiżi AKP) u, b’mod partikulari, mal-objettivi tal-Unjoni f’dak li għandu x’jaqsam mal-ħarsien tal-prinċipji demokratiċi u tad-drittijiet tal-bniedem. 
               
            
            
               2.ELEMENTI ĠURIDIĊI TAR-RAKKOMANDAZZJONI 
            
            
               •Bażi ġuridika
            
            
               
                  Il-bażi ġuridika għad-deċiżjoni jipprovdiha l-Artikolu 218 tat-Trattat dwar il-Funzjonament tal-Unjoni Ewropea (it-TFUE), li jistabbilixxi l-proċedura għan-negozjar u għall-konklużjoni ta’ ftehimiet bejn l-UE u pajjiżi terzi u li jinsab fit-Titolu V, li jittratta l-ftehimiet internazzjonali, tal-Ħames Parti ta’ dak it-Trattat, li tittratta l-azzjoni esterna tal-Unjoni.
               
            
            
               •Sussidjarjetà (għall-kompetenza mhux esklużiva) 
            
            
               
                  Ma tapplikax — kompetenza esklużiva.
               
            
            
               •Proporzjonalità
            
            
               
                  Id-deċiżjoni hija proporzjonali mal-objettiv.
               
            
            
               •Għażla tal-istrument
            
         
         
            
               
                  L-istrument huwa previst fl-Artikolu 218(3) u fl-Artikolu 218(4) tat-TFUE.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Fl-2018 u fl-2019, il-Kummissjoni wettqet evalwazzjoni ex post tal-Protokoll attwali tal-Ftehim ta’ Sħubija dwar is-Sajd mal-Mauritania, kif ukoll evalwazzjoni ex ante tat-tiġdid potenzjali tal-Protokoll. Il-konklużjonijiet tal-evalwazzjoni huma mogħtija b’mod separat f’Dokument ta’ Ħidma tal-Persunal tal-Kummissjoni. 
               
               
                  Mill-evalwazzjoni ħareġ li s-setturi tas-sajd tal-UE huma interessati ferm fis-sajd fil-Mauritania u li t-tiġdid tal-Protokoll se jgħin biex jissaħħu l-monitoraġġ, il-kontroll u s-sorveljanza u biex tittejjeb il-governanza tas-sajd fir-reġjun. 
               
               
                  Minħabba li l-Mauritania għandha żona kbira tas-sajd taħt il-ġuriżdizzjoni tagħha, għall-UE huwa importanti li żżomm strument li jippermetti kooperazzjoni settorjali mill-qrib ma’ dan l-attur ewlieni tal-governanza tal-oċeani fil-livell sottoreġjonali. Barra minn hekk, għall-bastimenti tal-UE, l-iktar għal dawk ibbażati fir-reġjuni l-aktar imbiegħda, bħall-Gżejjer Kanarji, li jistadu għall-ispeċijiet tal-ħut tal-qiegħ u tal-ħut pelaġiku, u għall-bastimenti tas-sajd għat-tonn bit-tartaruni u għall-bastimenti tas-sajd bil-konz, dan ifisser li jinżamm l-aċċess għal żona importanti tas-sajd fejn jistgħu jużaw strateġiji ta’ qbid skont qafas legali internazzjonali pluriennali.  
               
               
                  Għall-awtoritajiet tal-Mauritania, l-għan hu li jkomplu jżommu relazzjonijiet mal-UE biex tissaħħaħ il-governanza tal-oċeani u biex jibbenefikaw mill-appoġġ settorjali speċifiku li jipprevedi opportunitajiet ta’ finanzjament pluriennali.
               
            
            
               •Konsultazzjonijiet mal-partijiet ikkonċernati
            
            
               
                  Bħala parti mill-evalwazzjoni ġew ikkonsultati l-Istati Membri, ir-rappreżentanti tal-industrija, l-organizzazzjonijiet internazzjonali tas-soċjetà ċivili, kif ukoll l-amministrazzjoni tas-sajd u s-soċjetà ċivili tal-Mauritania. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal, b’mod partikulari waqt il-laqgħa tiegħu tas-27 ta’ Marzu 2019.
               
            
            
               •Ġbir u użu tal-għarfien espert
            
            
               
                  Ma japplikawx.
               
            
            
               •Valutazzjoni tal-impatt
            
            
               
                  Ma tapplikax.
               
            
            
               •Idoneità regolatorja u simplifikazzjoni
            
            
               
                  Ma japplikawx.
               
            
            
               •Drittijiet fundamentali
            
            
               
                  Id-direttivi tan-negozjar proposti fl-Anness ta’ din id-Deċiżjoni jirrakkomandaw li jiġi awtorizzat il-ftuħ tan-negozjati, inkluża klawżola dwar il-konsegwenzi li jkun hemm f’każ li jinkisru d-drittijiet tal-bniedem u l-prinċipji demokratiċi.
               
            
            
               4.IMPLIKAZZJONIJIET BAĠITARJI
            
            
               L-implikazzjonijiet baġitarji marbutin mal-Protokoll il-ġdid jinkludu l-ħlas ta’ kontribuzzjoni finanzjarja lir-Repubblika Iżlamika tal-Mauritania. Jeħtieġ li l-allokazzjonijiet baġitarji korrispondenti għall-approprjazzjonijiet ta’ impenn u ta’ pagament jiddaħħlu kull sena fil-linja baġitarja għall-Ftehimiet ta’ Sħubija dwar is-Sajd Sostenibbli (11 03 01) u li dawn l-allokazzjonijiet ikunu kompatibbli mal-ipprogrammar finanzjarju tal-Qafas Finanzjarju Pluriennali rilevanti. L-ammonti annwali għall-impenji u għall-pagamenti huma stabbiliti fil-proċedura baġitarja annwali, inkluża l-linja ta’ riżerva għall-protokolli li jkun għadhom ma daħlux fis-seħħ fil-bidu tas-sena
                  12
               .
            
            
               
            
         
         
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  In-negozjati mistennija jinbdew fit-tieni kwart tal-2019.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-Kummissjoni tirrakkomanda:
               
               
                  — li l-Kunsill jawtorizzaha tiftaħ u twettaq negozjati biex jiġu konklużi Ftehim ġdid ta’ Sħubija dwar is-Sajd Sostenibbli u Protokoll mar-Repubblika Iżlamika tal-Mauritania;
               
               
                  — li hija tinħatar bħala n-negozjatur tal-UE dwar dan is-suġġett;
               
               
                  — li hija twettaq in-negozjati b’konsultazzjoni mal-kumitat speċjali, kif stabbilit fit-Trattat dwar il-Funzjonament tal-Unjoni Ewropea;
               
               
                  — li l-Kunsill japprova d-direttivi tan-negozjar mehmużin ma’ din ir-Rakkomandazzjoni. 
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza lill-Kummissjoni tiftaħ negozjati, f’isem l-Unjoni Ewropea, biex jiġu konklużi Ftehim ta’ Sħubija dwar is-Sajd Sostenibbli u Protokoll mar-Repubblika Iżlamika tal-Mauritania
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi jenħtieġ li jinfetħu n-negozjati bil-ħsieb li jiġu konklużi Ftehim ġdid ta’ Sħubija dwar is-Sajd Sostenibbli u Protokoll mar-Repubblika Iżlamika tal-Mauritania,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni b’dan hija awtorizzata tiftaħ negozjati mal-Mauritania bil-ħsieb li tikkonkludi Ftehim ġdid ta’ Sħubija dwar is-Sajd Sostenibbli u Protokoll ma’ dan il-pajjiż.
            
            
               Artikolu 2
            
         
         
            
               In-negozjati għandhom jitwettqu b’konsultazzjoni mal-Grupp ta’ Ħidma tal-Kunsill dwar il-Politika Esterna tas-Sajd u abbażi tad-direttivi tan-negozjar stabbiliti fl-Anness ta’ din id-Deċiżjoni.
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 343, 8.12.2006, p. 4.
               
               
                  
                     (2)
                  
                        
                  https://www.consilium.europa.eu/mt/documents-publications/treaties-agreements/agreement/?id=2006111&DocLanguage=en.
                   
               
               
                  
                     (3)
                  
                        Ara t-Titolu II tal-Parti VI tar-Regolament (UE) Nru 1380/2013.
               
               
                  
                     (4)
                  
                        ĠU L 315, 1.12.2015, p. 3.
                        
               
               
                  
                     (5)
                  
                        
                  https://www.consilium.europa.eu/mt/documents-publications/treaties-agreements/agreement/?id=2015063&DocLanguage=en.
                   
               
               
                  
                     (6)
                  
                        ĠU L 69, 15.3.2017, p. 34.
               
               
                  
                     (7)
                  
                        ĠU L 193, 25.7.2017, p. 4.
               
               
                  
                     (8)
                  
                        Għall-aħħar sentejn tal-Protokoll.  Għas-sentejn ta’ qabel din kienet ta’ EUR 59 125 000 (ara l-Artikolu 2(1) u l-Artikolu 3(1) tal-Protokoll, kif emendat bid-Deċiżjoni tal-Kummissjoni (UE) 2017/451 tal-14 ta’ Marzu 2017 (ĠU L 69, 15.3.2017, p. 34)).
               
               
                  
                     (9)
                  
                        Ir-Renju Unit kellu opportunitajiet tas-sajd sal-2019 fil-kuntest tal-Protokoll attwali tal-Ftehim ta’ Sħubija dwar is-Sajd.
               
               
                  
                     (10)
                  
                        
                  http://www.fao.org/fishery/rfb/iccat/en
                   — din hija l-korp stabbilit skont il-liġi internazzjonali għall-konservazzjoni u għall-ġestjoni tal-ispeċijiet tal-ħut li jpassi ħafna f’dan ir-reġjun.
               
               
                  
                     (11)
                  
                        
                  http://www.fao.org/fishery/rfb/cecaf/en
                   — għall-ispeċijiet tal-ħut tal-qiegħ u tal-ħut pelaġiku.
               
               
                  
                     (12)
                  
                        Il-Kapitolu 40 (il-linja ta’ riżerva 40 02 41) skont il-ftehim interistituzzjonali dwar il-QFP (2013/C 373/01).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 4.6.2019
            COM(2019) 248 final
            ANNESS
            tar-
            Rakkomandazzjoni
            għal Deċiżjoni tal-Kunsill li tawtorizza lill-Kummissjoni tiftaħ negozjati, f’isem l-Unjoni Ewropea, biex jiġu konklużi Ftehim ta’ Sħubija dwar is-Sajd Sostenibbli u Protokoll mar-Repubblika Iżlamika tal-Mauritania
            {SWD(2019) 195 final} - {SWD(2019) 196 final}
            
               
         
         
            
               ANNESS
            
            
               Direttivi tan-negozjar
            
            
               –L-għan tan-negozjati huwa li jiġu konklużi Ftehim ta’ Sħubija dwar is-Sajd Sostenibbli u Protokoll bejn l-Unjoni Ewropea u r-Repubblika Iżlamika tal-Mauritania skont ir-Regolament (UE) Nru 1380/2013 dwar il-Politika Komuni tas-Sajd u l-Konklużjonijiet tal-Kunsill tad-19 ta’ Marzu 2012 dwar il-Komunikazzjoni tal-Kummissjoni tat-13 ta’ Lulju 2011 dwar id-Dimensjoni Esterna tal-Politika Komuni tas-Sajd.
            
            
               –Għalhekk il-Ftehim ta’ Sħubija dwar is-Sajd Sostenibbli għandu jiddefinixxi l-qafas ġenerali, il-prinċipji ġenerali u l-objettivi li se jiffurmaw il-bażi tas-sħubija mar-Repubblika Iżlamika tal-Mauritania. Huwa għandu jinkludi klawżola li tħassar il-Ftehim attwali ta’ sħubija fis-settur tas-sajd bejn il-Komunità Ewropea u r-Repubblika Iżlamika tal-Mauritania
                  1
               .
            
            
               –Sabiex tippromwovi s-sajd sostenibbli u responsabbli, filwaqt li tiżgura li dan il-Ftehim il-ġdid u dan il-Protokoll ikunu ta’ benefiċċju kemm għall-UE u kemm għar-Repubblika Iżlamika tal-Mauritania, il-Kummissjoni għandha ssejjes l-għanijiet tan-negozjati tagħha fuq dan li ġej: 
            
            
               ·l-iżgurar tal-aċċess għall-bastimenti tal-flotta tal-UE għaż-żona tas-sajd tar-Repubblika Iżlamika tal-Mauritania, u tal-awtorizzazzjonijiet li dawn il-bastimenti jeħtieġu biex jistadu f’dik iż-żona u, b’hekk, l-iżvilupp, fost l-oħrajn, tan-netwerk ta’ Ftehimiet ta’ Sħubija dwar is-Sajd Sostenibbli li l-operaturi tal-UE għandhom għad-dispożizzjoni tagħhom fl-Afrika tal-Punent;  
            
            
               ·il-fatt li jitqiesu l-aqwa parir xjentifiku disponibbli u l-pjanijiet ta’ ġestjoni rilevanti li jadottaw l-organizzazzjonijiet reġjonali tal-ġestjoni tas-sajd sabiex tiġi żgurata s-sostenibbiltà ambjentali tal-attivitajiet tas-sajd u tiġi promossa l-governanza tal-oċeani fil-livell internazzjonali. Fil-mira tal-attivitajiet tas-sajd għandhom ikunu biss ir-riżorsi disponibbli, filwaqt li jitqiesu l-kapaċità tas-sajd tal-flotta tal-post u filwaqt li jitqies b’mod speċjali l-fatt li l-istokkijiet ikkonċernati jpassu ħafna;
            
            
               ·il-fatt li jipprova jinkiseb sehem xieraq mir-riżorsi żejda tas-sajd li jkun konformi għalkollox mal-interessi tal-flotot tal-UE, f’każ li jkun hemm flotot barranin oħrajn interessati f’dawn ir-riżorsi wkoll, kif ukoll l-applikazzjoni tal-istess kundizzjonijiet tekniċi għall-flotot barranin kollha;
            
            
               ·l-iżgurar li l-aċċess għas-sajd jissejjes fuq l-attività storika tal-flotta tal-UE f’dan ir-reġjun u l-attività li din mistennija jkollha fih fil-ġejjieni, fid-dawl tal-aqwa valutazzjonijiet xjentifiċi disponibbli li jkunu l-aktar aġġornati u filwaqt li jitqiesu l-interessi tar-reġjuni l-aktar imbiegħda tal-UE;
            
            
               ·it-twaqqif ta’ djalogu biex tissaħħaħ il-politika settorjali bil-ħsieb li tiġi mħeġġa l-implimentazzjoni ta’ politika tas-sajd responsabbli b’rabta mal-għanijiet tal-iżvilupp tal-pajjiż, b’mod partikulari f’dak li għandu x’jaqsam mal-governanza tas-sajd, mal-ġlieda kontra s-sajd illegali, mhux irrappurtat u mhux irregolat, mal-kontroll, mal-monitoraġġ u mas-sorveljanza tal-attivitajiet tas-sajd u mal-għoti tal-pariri xjentifiċi; il-promozzjoni tal-attività ekonomika u l-indirizzar, fost l-oħrajn, tar-raġunijiet għall-emigrazzjoni irregolari mill-Mauritania;
            
            
               ·l-iżgurar li l-Protokoll jikkontribwixxi għall-promozzjoni tat-tkabbir u ta’ xogħol deċenti b’rabta mal-attività marittima, filwaqt li jitqiesu l-konvenzjonijiet rilevanti tal-Organizzazzjoni Internazzjonali tax-Xogħol (l-ILO); 
            
            
               ·l-inklużjoni ta’ klawżola dwar il-konsegwenzi li jkun hemm f’każ li jinkisru d-drittijiet tal-bniedem u l-prinċipji demokratiċi.
            
            
               –B’mod partikulari, il-Protokoll għandu jiddefinixxi l-affarijiet li ġejjin:
            
            
               ·l-opportunitajiet tas-sajd li l-bastimenti tal-Unjoni Ewropea għandhom jingħataw, imqassmin skont il-kategorija;
            
            
               ·il-kumpens finanzjarju u l-kundizzjonijiet biex dan jitħallas; u
            
            
               ·l-mekkaniżmi għall-implimentazzjoni tal-appoġġ settorjali. 
            
            
               –F’każ li n-negozjati dwar Ftehim ġdid ta’ Sħubija dwar is-Sajd Sostenibbli u Protokoll ġdid bejn l-Unjoni Ewropea u r-Repubblika Iżlamika tal-Mauritania jieħdu iktar żmien milli mistenni, u sabiex jiġi evitat li l-attivitajiet tas-sajd jiġu interrotti għal perjodu twil taż-żmien, il-Kummissjoni għandha tkun tista’ taqbel mar-Repubblika Iżlamika tal-Mauritania li ttawwal il-Ftehim u l-Protokoll attwali għal perjodu massimu ta’ sena sakemm tkompli tipprova tiftiehem dwar Ftehim ġdid ta’ Sħubija dwar is-Sajd Sostenibbli u Protokoll ġdid ma’ dan il-pajjiż skont l-għanijiet imsemmijin hawn fuq.
            
         
         
            
                  
                     (1)
                  
                        ĠU L 343, 8.12.2006, p. 4.